ธอส.เปิดประมูล NPA กว่า 1,500 รายการพร้อมส่วนลดสูงสุดถึง 50% วันที่ 25 ก.ค.นี้
ธนาคารอาคารสงเคราะห์ คัดทรัพย์ NPA คุณภาพดี ทำเลเด่นทั่วประเทศจำนวนกว่า 1,500 รายการ บางรายการเสนอส่วนลดสูงสุดถึง 50% จากราคาปกติ ประมูลขายพร้อมกันในวันเสาร์ที่ 25 กรกฎาคม 2558 ชูทรัพย์เด่นราคาเริ่มต้นประมูลต่ำสุดเพียง 46,000 บาทเท่านั้น พร้อมเสนอแคมเปญสินเชื่อบ้านดอกเบี้ย 0% นาน 12 เดือน กรณีลูกค้าไม่มีเงินดาวน์ ธอส.มอบแคมเปญ "เงินดาวน์ ผ่อนได้" ปลอดดอกเบี้ยนาน 12 เดือนเช่นกัน เชื่อยอดประมูลทรัพย์ NPA ครั้งที่ 2 ตามเป้าหมาย ทั้งนี้การประมูลทรัพย์ ครั้งที่ 1/2558 ที่ผ่านมามีจำนวนทรัพย์ที่ถูกประมูลขายได้ทั้งสิ้น 452 รายการ คิดเป็นมูลค่าถึง 258 ล้านบาท
24 ก.ค. 2558

นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ทรัพย์ NPA หรือ บ้านมือสอง ธอส.ยังได้รับความสนใจจากบรรดาลูกค้าประชาชนเพิ่มขึ้นเป็นอย่างมาก เนื่องจากธนาคารได้คัดทรัพย์ที่มีคุณภาพดี อยู่ในบริเวณที่ตั้งที่มีศักยภาพ ราคาต่ำเมื่อเทียบกับบ้านใหม่ที่ตั้งอยู่ในบริเวณใกล้เคียงกัน อีกทั้งยังมีให้เลือกหลากหลาย อาทิ บ้านเดี่ยว บ้านแฝด ทาวเฮาส์ ห้องชุด อาคารแฟลต และที่ดินเปล่า เป็นต้น
โดยปัจจุบัน ธอส. มีทรัพย์ NPA อยู่จำนวนกว่า 15,176 รายการ คิดเป็นมูลค่ารวม 5,226 ล้านบาท โดยเป็นทรัพย์ที่มีมูลค่าไม่เกิน 1.5 ล้านบาท ประมาณ 5,423 รายการ มูลค่ารวมกว่า 2,693 ล้านบาท ราคาส่วนใหญ่ไม่เกิน 500,000 บาท จึงทำให้ทุกคนสามารถมีบ้านเป็นของตนเองได้ง่ายขึ้น ในช่วงครึ่งปีแรกธนาคารได้จัดงานประมูลทรัพย์ครั้งที่ 1 ไปแล้วเมื่อวันที่ 25 เมษายนที่ผ่านมา ซึ่งมีทรัพย์ที่ประมูลขายได้ทั้งสิ้นถึง 452 รายการ คิดเป็นมูลค่ารวม 258 ล้านบาท และเพื่อเพิ่มโอกาสให้ประชาชนโดยเฉพาะกลุ่มรายได้น้อยได้มีที่อยู่อาศัยเป็นของตนเองได้ง่ายขึ้น ซึ่งถือเป็นหนึ่งในนโยบายกระตุ้นเศรษฐกิจ และร่วมขับเคลื่อนยุทธศาสตร์ลดความเหลื่อมล้ำของรัฐบาล ธอส.จึงคัดทรัพย์ NPA คุณภาพดี ทำเลเด่น จำนวนกว่า 1,500 รายการ ประมูลขายพร้อมกันทั่วประเทศ บางรายการมอบส่วนลดสูงสุดถึง 50% จากราคาปกติ แบ่งเป็นทรัพย์สินในเขตกรุงเทพฯ และปริมณฑล จำนวน 250 รายการ
โดยมีราคาเปิดประมูลต่ำสุดเริ่มต้นที่ 96,000 บาทเท่านั้น ซึ่งเป็นทรัพย์ประเภทห้องชุดขนาด 24.5 ตารางเมตรในโครงการเลิศมงคลทองคอนโดบางปู จ.สมุทรปราการ ส่วนทรัพย์ในภูมิภาคที่นำมาออกประมูลในครั้งนี้มีจำนวนกว่า 1,300 รายการ ราคาเริ่มต้นเพียง 46,000 บาท โดยเป็นทรัพย์ประเภทที่ดินเปล่าขนาด 62.30 ตารางวา ตั้งอยู่ใน อ.เมือง จ.ลำปาง
ทั้งนี้ การประมูลทรัพย์สิน ในเขตกรุงเทพฯ และปริมณฑล จะจัดขึ้นในวันเสาร์ที่ 25 กรกฎาคม 2558 ตั้งแต่เวลา 10.00-16.00 น. ณ ห้องประชุมพิมานมาศ อาคารจอดรถชั้น 11 ธนาคารอาคารสงเคราะห์ สำนักงานใหญ่ (ใกล้สี่แยก อสมท.) ส่วนทรัพย์สินในส่วนภูมิภาค ทำการประมูล ณ ที่ทำการสาขาที่ทรัพย์นั้นตั้งอยู่ ผู้สนใจทรัพย์ NPA ของธนาคารสามารถเข้าชมทรัพย์ได้ที่ www.ghbhomecenter.com สอบถามรายละเอียดเพิ่มเติม ได้ที่ฝ่ายบริหาร NPA โทร 0-2202-1822 0-2202-1582 และ 0-2202-1016 กรณีสอบถามทรัพย์สินในภูมิภาค โทร 0-2202-1170 และ 0-2202-2036 หรือที่ธนาคารอาคารสงเคราะห์ทุกสาขาทั่วประเทศ